‘Plaaswerkers word toenemend geteiken’Argieffoto: Reint Dykema TLU SA sê dit het die afgelope tyd duidelik geword dat veral plaaswerkers toenemend die teiken van plaasaanvallers is. Henry Geldenhuys, adjunkpresident en voorsitter van die veiligheidskomitee van TLU SA, meen die rede hiervoor is vermoedelik omdat plaaswerkers dié tyd van die jaar dikwels hul jaarlikse bonusse ontvang en dat hulle gevolglik meer kontant in hul besit het wat hulle ŉ aanloklike teiken vir aanvallers maak. Ian Cameron, AfriForum se nasionale hoof van gemeenskapsveiligheid, sê dat daar ŉ algehele toename in plaasaanvalle die afgelope paar weke bespeur kan word, maar stem saam dat veral in die noorde van die land plaaswerkers die afgelope tyd meer geteiken word. “Of bonusse die rede hiervoor is, kan ek nie sê nie, maar ons sien wel ŉ toename in aanvalle op werkers, veral in Limpopo,” sê Cameron. “Aan die einde van die jaar sien ons dikwels ŉ toename in aanvalle op plase. Net in die eerste tien dae van Desember was daar minstens 18 plaasaanvalle waarvan ons bewus is.” Cameron sê daar was tot dusver vanjaar reeds 411 plaasaanvalle in 50 plaasmoorde in Suid-Afrika, maar die syfers kan nog aansienlik toeneem na die einde van die jaar. Intussen het Geldenhuys ŉ beroep op landbouers gedoen om hul werkers te waarsku om nie hul bankrekeninge leeg te trek soos daar dikwels gedoen word nie. “Dit is belangrik dat die voordeel van ŉ jaar se harde werk nie onklaar gemaak word deur baie kontant byderhand te hou wat as lokaas vir ongure geselskap met misdadige intensies kan dien nie,” sê hy. “Terselfdertyd herinner ons landbouers en hul gesinne om nie waaksaamheid te verslap wanneer daar sosiaal saam met familie, bure en vriende verkeer word nie. Té veel lewens en ernstige beserings was in die verlede die gevolg van verslapte waaksaamheid tydens die feesseisoen.”